**Β΄ ΓΥΜΝΑΣΙΟΥ - Μεσαιωνική και Νεότερη Ιστορία**

**Κεφάλαιο τέταρτο - Περίοδος κρίσης του Βυζαντίου (1025 - 1453)**

**III. Ανασύσταση Βυζαντίου και υποταγή στους Οθωμανούς**

**2. Η άλωση της Πόλης**

***α. Πολιορκία και άλωση της Πόλης***

**🡺 Ποια η κατάσταση των Οθωμανών μετά τη μάχη της Άγκυρας;**

Η Οθωμανική Αυτοκρατορία βυθίστηκε στην αναρχία.

**🡺 Ποιος επανέφερε την τάξη αναδιοργανώνοντας τον τουρκικό στρατό;**

Ο σουλτάνος Μουράτ Β΄.

**🡺 Ποιες οι ενέργειες του Μουράτ Β΄ μετά την αναδιοργάνωση του τουρκικού στρατού;**

• Κατέλαβε τα Γιάννενα και τη Θεσσαλονίκη (1430).

• Κατανίκησε ένα σταυροφορικό στρατό στη Βάρνα (1444).

**🡺 Σε τι συνέβαλαν αυτές οι νίκες του Μουράτ Β΄ ;**

Προετοίμασαν την Πολιορκία της Πόλης, την οποία διεξήγαγε με επιτυχία ο διάδοχός του Μωάμεθ Β΄ Πορθητής (1451 – 1481).

**🡺 Ποιες οι πολιορκητικές ενέργειες του Πορθητή πριν την πολιορκία της Πόλης;**

• Έχτισε το φρούριο της Ρουμέλης, στην ακτή του Βοσπόρου, απέναντι από την Κωνσταντινούπολη, για να εμποδίσει τον επισιτισμό της πόλης από τον Εύξεινο.

**🡺 Πόσες μέρες κράτησε η πολιορκία της Πόλης;**

Κράτησε 54 μέρες (6 Απριλίου – 29 Μαΐου 1453).

**🡺 Ποιες οι κύριες αιτίες της ήττας των Βυζαντινών;**

• Οι Βυζαντινοί με αυτοκράτορα τους τον γενναίο Κωνσταντίνο ΙΑ΄ διέθεταν ελάχιστες δυνάμεις.

• Η υπεροχή των Τούρκων σε στρατιώτες και οπλισμό ήταν συντριπτική.

• Οι Βυζαντινοί δεν είχαν βοήθεια από τα άλλα χριστιανικά κράτη.

 **🡺 ΑΝΙΣΟΣ ΑΓΩΝΑΣ**

**🡺 Τελική επίθεση (πότε, πώς, από ποιον, πόσες οι μέρες πολιορκίας);**

**Πότε:** νύχτα 29ης Μαΐου 1453

**Πώς:** σφοδροί βομβαρδισμοί και επιθέσεις γενιτσάρων από τα ρήγματα των τειχών. Ο αυτοκράτορας έπεσε στη μάχη, κυκλωμένος από τους εισβολείς. Όπως προέβλεπε ο θρησκευτικός νόμος η Πόλη παραδόθηκε στους μαχητές.

**Από ποιον:** Μωάμεθ Β΄ Πορθητής

**Μέρες πολιορκίας:** τρεις μέρες σφαγών και λεηλασιών

**🡺 Ποια η πρώτη ενέργεια του Μωάμεθ μπαίνοντας στην κατακτημένη πόλη;**

Προσευχήθηκε στην Αγία Σοφιά και έκανε πρωτεύουσα του Οθωμανικού του κράτους την Πόλη.

**🡺 Ποια η δύναμη των πολιορκητών της Πόλης σύμφωνα με το πρώτο παράθεμα;**

Οι πολιορκητές παρέταξαν 400 μικρά και μεγάλα πλοία στη θάλασσα και 200 χιλιάδες άντρες στη στεριά.

**🡺 Με ποιου το μέρος πήγαν οι Σέρβοι σύμφωνα με το πρώτο παράθεμα;**

Με το μέρος των Τούρκων στους οποίους μάλιστα έστειλαν πολλά χρήματα και ανθρώπους.

***β. Οι συνέπειες***

**🡺 Ποιες οι συνέπειες της άλωσης της Πόλης;**

☺ Τραυμάτισε η άλωση την περηφάνια των Ελλήνων.

☺ Γεννήθηκε ωστόσο η ελπίδα για την Ανάσταση του Γένους.

☺ Οι λόγιοι πήγαν στη Δύση και μετέφεραν εκεί το πνεύμα του Βυζαντίου.

☺ Οι Οθωμανοί έκλεισαν τους δρόμους της Ανατολής για τους Ευρωπαίους που αναζήτησαν νέους.

***γ. Η βυζαντινή πνευματική κληρονομιά***

**🡺 Πώς επηρέασε τους Ρώσους η βυζαντινή πνευματική κληρονομιά (τι πίστευαν και ποια θεωρία διατύπωσαν);**

Το μοσχοβίτικο κράτος επηρεάζεται από τη βυζαντινή ιδεολογία. Οι Ρώσοι θεώρησαν ότι ήταν οι μοναδικοί κληρονόμοι της βυζαντινής πνευματικής και πολιτικής παράδοσης. Έτσι η Μόσχα τον 16ον αιώνα διατυπώνει τη θεωρία ότι ήταν η Τρίτη Ρώμη που θα προσπαθούσε να ανασυστήσει τη Βυζαντινή Αυτοκρατορία.

**🡺 Ποιοι άλλοι λαοί επηρεάζονται από το βυζαντινό πολιτισμό και πώς τους βοήθησε αυτός;**

Επηρεάστηκαν και οι ορθόδοξοι βαλκανικοί λαοί. Η Ορθοδοξία που γνώρισαν από το Βυζάντιο τους βοήθησε να διατηρήσουν την ταυτότητά τους στα χρόνια της Τουρκοκρατίας.

**🡺 Ποια η προσφορά του Βυζαντίου στον ευρωπαϊκό και παγκόσμιο πολιτισμό;**

☺ Διέσωσε τον ευρωπαϊκό και παγκόσμιο πολιτισμό από τις αραβικές επιθέσεις.

☺ Δημιούργησε μεγάλη και πρωτότυπη τέχνη, που επηρέασε Ανατολή και Δύση (όπως η ιταλική προαναγεννησιακή τέχνη και η αραβική αρχιτεκτονική).

☺ Διαφύλαξε και μετέφερε στη Δύση την κλασική αρχαιοελληνική κληρονομιά και τη ρωμαϊκή νομική παράδοση.

☺ Ανέπτυξε νέα γραμματειακά είδη (χρονογραφία – λειτουργική ποίηση) και τις θετικές επιστήμες (αστρονομία – μαθηματικά).

☺ Τελειοποίησε την κρατική οργάνωση, από την οποία επηρεάστηκαν το Χαλιφάτο, τα βαλκανικά κράτη, η Ρωσία και το Οθωμανικό κράτος.

☺ Πρόσφερε πολλά στη θρησκευτική μουσική, στο μοναστισμό και στις ανθρωπιστικές σπουδές, που αργότερα εξελίχθηκαν στη δυτική Ευρώπη.

**ΠΗΓΗ 1** **: Η ΑΛΩΣΗ ΤΗΣ ΚΩΝΣΤΑΝΤΙΝΟΥΠΟΛΗΣ ΑΠΟ ΤΟΥΣ ΤΟΥΡΚΟΥΣ**

Έπειτα από αυτό έγινε, αλίμονο, η Άλωση της ίδιας της Κωνσταντινούπολης από τους άθεους Αγαρηνούς και μπόρεσε να κυριευτεί αυτή που παλιότερα ήταν η βασίλισσα των πόλεων. Ο αυτοκράτορας Κωνσταντίνος ΙΑ΄Παλαιολόγος, σκοτώθηκε από εκείνους και φόρεσε το στεφάνι του μαρτυρίου, μη θέλοντας να παραδώσει το βασίλειο σε αυτούς που δεν είχαν νόμιμα δικαιώματα πάνω του, και χωρίς να θέλει να διαφύγει, μολονότι μπορούσε . Αλίμονο, αλίμονο, χάθηκε μαζί και η πατρίδα και κατεδαφίστηκε συθέμελα και οι κάτοικοι της διασκορπίστηκαν σε διάφορες πόλεις και κράτη. Τέτοιες διαστάσεις έλαβε ο σκοτωμός και η καταστροφή των Χριστιανών κατοίκων της, που μοιάζει με αυτό που έπαθε τα παλιά τα χρόνια η πόλη των Ιεροσολύμων από το Ναβουχοδονόσορα.

Χρονικό στο Peter Schreiner. Τα βυζαντινά βραχέα χρονικά , τομΙ, Βιέννη 1975

**ΠΗΓΗ 2 :**

(Το απόσπασμα που ακολουθεί είναι από το Ρωσικό Χρονικό του Νέστορα Ισκεντέρη, ένα από τα παλιότερα αφηγήματα για την Άλωση της Κωνσταντινούπολης. Ο Νέστορας Ισκεντέρης ήταν χριστιανός που τον είχαν πάρει μαζί τους οι Τούρκοι.)

Ο λαός στους δρόμους και στα σπίτια δεν υποτάχτηκε στους Τούρκους, αλλά τους επολέμαγε κι εσκότωσαν πολλούς εκείνη την ημέρα, αλλά έπεσαν και πολλοί από αυτούς τους ίδιους, καθώς και γυναίκες και παιδιά κι άλλους τους εσκλάβωναν οι Τούρκοι. Αυτοί που ήταν απάνω στις τάπιες (πολεμίστρες) δε θέλησαν να τις παραδώσουν, επολέμησαν με τους Τούρκους και στις δύο μεριές – με κείνους που ήταν ακόμα όξω και με τους άλλους μέσα στην Πόλη- κι όταν την ημέρα τους ενίκαγαν οι Τούρκοι, κατέβαιναν στους κρυψώνες και τις νύχτες έβγαιναν κι εχτύπαγαν τους Τούρκους.

Η πολιορκία και η Άλωση της Πόλης, μτφ. Μ. Αλεξανδρόπουλος, εκδ Κέδρος Αθήνα 1968, σελ 88

Ποιες πληροφορίες παίρνουμε από τα δύο παραπάνω χρονικά για την Άλωση;

**ΠΗΓΗ 3** : **ΜΕΤΡΑ ΤΟΥ ΜΩΑΜΕΘ ΜΕΤΑ ΤΗΝ ΑΛΩΣΗ**

Και αυτός, ο Μωάμεθ, έστειλε υπαλλήλους του σε όλα τα εδάφη να ανακοινώσουν , ότι όποιος θέλει μπορεί να επιστρέψει στην Κωνσταντινούπολη και να λάβει ελεύθερο από κάθε κτήση το σπίτι του, τους λαχανόκηπους και τους δεντρόκηπους. Στην πραγματικότητα αυτά επιστράφηκαν σε όποιους επέστρεψαν. Επειδή με αυτά τα μέτρα η πόλη δεν μπορούσε να εποικιστεί εκ νέου, ο σουλτάνος διέταξε σε κάθε τμήμα της Αυτοκρατορίας να μεταφερθούν με τη βία και πλούσιες και φτωχές οικογένειες. Στάλθηκαν υπάλληλοι με φιρμάνια στους καδήδες και τους διοικητές κάθε περιοχής. Αυτοί ανταποκρίθηκαν στις εντολές του φιρμανιού και εξοστράκισαν και οδήγησαν στην Κωνσταντινούπολη πληθώρα οικογενειών. Στους νεοεγκατεστημένους, επίσης, δόθηκαν σπίτια. Τότε η πόλη άρχισε να γίνεται πολυάνθρωπη.

Απόσπασμα από οθωμανικό χρονικό του 15ου αι. στο Μ Τοντόροβα, Πηγές της Ιστορίας των Βαλκανικών λαών, εκδ. Επιστήμη και Τέχνη, Σόφια 1977

Με ποιους τρόπους ο Μωάμεθ προσπάθησε να αντιμετωπίσει το δημογραφικό πρόβλημα που δημιουργήθηκε στην Κωνσταντινούπολη μετά την Άλωση;